(57)

i Roinn B, cuirtear an méid seo a leanas in ionad Fhochuid J:: “FOCHUID J – FORMHEAS NA hEAGRAÍOCHTA DEARTHA 21.B.430 Nós imeachta deimhniúcháin tosaigh (a) Tar éis dó iarratas a fháil ar eisiúint tosaigh fhormheas na heagraíochta deartha, fíoróidh an t-údarás inniúil go gcomhlíonann an t-iarratasóir na ceanglais is infheidhme, (b) Tionólfar cruinniú le ceannasaí na heagraíochta deartha uair amháin ar a laghad le linn an imscrúdaithe le haghaidh deimhniú tosaigh chun a áirithiú go dtuigeann an duine sin a ról agus an chuntasacht a ghabhann leis. (c) Déanfaidh an t-údarás inniúil taifead de na torthaí ar fad atá eisithe, ar na gníomhaíochtaí clabhsúir mar aon leis na moltaí maidir le formheas na heagraíochta deartha a eisiúint. (d) Déanfaidh an t-údarás inniúil na torthaí ar fad a ardaíodh le linn an fhíoraithe a dhearbhú don iarratasóir i scríbhinn. I gcás deimhniú tosaigh, ní mór na torthaí go léir a cheartú chun sástacht an údaráis inniúil sula bhféadfar formheas na heagraíocht deartha a eisiúint. (e) Nuair a bheidh sé sásta go gcomhlíonann an t-iarratasóir na ceanglais is infheidhme, eiseoidh an t-údarás inniúil formheas na heagraíochta deartha. (f) Áireofar le formheas na heagraíochta deartha uimhir thagartha an deimhnithe ar bhealach a shonróidh an Ghníomhaireacht. (g) Eiseofar an deimhniú ar feadh tréimhse neamhtheoranta. Na pribhléidí agus raon feidhme na ngníomhaíochtaí a bhfuil an eagraíocht deartha formheasta ina leith, lena n-áirítear aon teorainn de réir mar is infheidhme, déanfar iad a shonrú i dtéarmaí an fhormheasa a ghabhann leis formheas na heagraíochta deartha. 21.B.431 Prionsabail formhaoirseachta Fíoróidh an t-údarás inniúil an bhfuil na ceanglais is infheidhme fós á gcomhlíonadh ag na heagraíochtaí deimhnithe (a) Maidir leis an bhfíorú: 1. tacófar leis an bhfíorú trí dhoiciméadacht atá beartaithe go sonrach chun treoir a sholáthar do phearsanra atá freagrach as formhaoirseacht maidir lena bhfeidhmeanna a dhéanamh; 2. soláthróidh sé torthaí na ngníomhaíochtaí formhaoirseachta do na heagraíochtaí lena mbaineann; 3. beidh sé bunaithe ar mheasúnuithe, ar iniúchtaí, ar chigireachtaí agus, más gá, ar chigireachtaí gan fhógra; 4. soláthróidh sé don údarás inniúil an fhianaise is gá i gcás ina bhfuil gá le tuilleadh gníomhaíochta, lena n-áirítear na bearta dá bhforáiltear i bpointe 21.B.433. (b) Bunóidh an t-údarás inniúil raon feidhme na formhaoirseachta a leagtar amach i bpointe (a) agus torthaí na ngníomhaíochtaí formhaoirseachta a rinneadh roimhe sin agus na tosaíochtaí sábháilteachta á gcur san áireamh. (c) Baileoidh agus próiseálfaidh an t-údarás inniúil aon fhaisnéis a mheastar a bheith riachtanach chun gníomhaíochtaí formhaoirseachta a dhéanamh. 21.B.432 Clár formhaoirseachta (a) Déanfaidh an t-údarás inniúil clár formhaoirseachta a bhunú agus a choinneáil ar bun, clár lena gcumhdófar na gníomhaíochtaí formhaoirseachta is gá chun pointe 21.B.431(a) chomhlíonadh. (b) Cuirfear san áireamh sa chlár formhaoirseachta cineál sonrach na heagraíochta, castacht a gníomhaíochtaí, torthaí na ngníomhaíochtaí deimhniúcháin nó formhaoirseachta a rinneadh roimhe sin, nó iad araon, agus beidh sé bunaithe ar an measúnú ar na rioscaí gaolmhara. Áireofar leis na nithe seo a leanas, laistigh de gach timthriall pleanála formhaoirseachta: 1. measúnuithe, iniúchtaí agus cigireachtaí, lena n-áirítear na nithe seo a leanas, i gcás inarb iomchuí: (i) measúnuithe ar chórais bhainistíochta agus iniúchtaí ar phróisis; (ii) iniúchtaí táirge ar shampla ábhartha de dhearadh agus de dheimhniú na dtáirgí, na bpáirteanna agus na bhfearas a thagann faoi raon feidhme obair na heagraíochta; (iii) an obair a dhéantar a shampláil; (iv) cigireachtaí gan fhógra; 2. cruinnithe a thionóltar idir ceannasaí na heagraíochta deartha agus an t-údarás inniúil chun a áirithiú go bhfanann an dá pháirtí ar an eolas maidir le gach saincheist shuntasach. (c) Ní rachaidh an timthriall pleanála formhaoirseachta thar 24 mhí. (d) D’ainneoin phointe (c), féadfar síneadh a chur leis an timthriall pleanála formhaoirseachta go 36 mhí más rud é gur shuigh an t-údarás inniúil gur tharla na nithe seo a leanas i rith na 24 mhí roimhe sin: 1. gur léirigh an eagraíocht gur féidir léi guaiseacha sábháilteachta eitlíochta a shainaithint go héifeachtach agus na rioscaí gaolmhara a bhainistiú; 2. gur léirigh an eagraíocht comhlíontacht le pointe 21.A.247 ar bhonn leanúnach agus go bhfuil smacht iomlán aici ar na hathruithe uile ar an gcóras bainistíochta deartha; 3. nár eisíodh aon toradh leibhéal 1; 4. gur cuireadh gach gníomhaíocht cheartaitheach chun feidhme laistigh den tréimhse ama ar ghlac an t-údarás inniúil léi nó gur chuir sé síneadh léi dá bhforáiltear i bpointe 21.B.433(d). D’ainneoin phointe (c), féadfar síneadh breise a chur leis an timthriall pleanála formhaoirseachta go dtí 48 mhí ar a mhéad más rud é, sa bhreis ar na coinníollacha a leagtar síos i bpointí (d)(1) go (d)(4), go bhfuil córas éifeachtach leanúnach bunaithe ag an eagraíocht chun tuairisciú don údarás inniúil ar fheidhmíocht sábháilteachta agus ar chomhlíontacht rialála na heagraíochta féin, agus go bhfuil an t-údarás inniúil tar éis é a fhormheas. (e) Féadfar an timthriall pleanála formhaoirseachta a ghiorrú má tá fianaise ann go bhfuil laghdú tagtha ar fheidhmíocht sábháilteachta na heagraíochta. (f) Áireofar leis an gclár formhaoirseachta na dátaí atá measúnuithe, iniúchtaí, cigireachtaí agus cruinnithe le déanamh, agus na dátaí a rinneadh measúnuithe, iniúchtaí, cigireachtaí agus cruinnithe iarbhír. (g) Tar éis don údarás inniúil gach timthriall pleanála formhaoirseachta a chur i gcrích, eiseoidh sé tuarascáil mholta maidir le hathnuachan an fhormheasa, ina léireofar torthaí na formhaoirseachta. 21.B.433 Torthaí agus gníomhaíochtaí ceartaitheacha; barúlacha (a) Beidh córas i bhfeidhm ag an údarás inniúil chun anailís a dhéanamh ar thorthaí maidir lena dtábhacht ó thaobh sábháilteachta de. (b) Eiseoidh an t-údarás inniúil toradh leibhéal 1 nuair a bhraitear aon neamhchomhlíontacht i ndáil le ceanglais is infheidhme Rialachán (AE) 2018/1139 agus lena ghníomhartha tarmligthe agus cur chun feidhme, le nósanna imeachta agus lámhleabhair na heagraíochta, nó le deimhniú na heagraíochta deartha, lena n-áirítear téarmaí an fhormheasa, rud a d’fhéadfadh neamhchomhlíontachtaí neamhrialaithe agus staid a d’fhéadfadh a bheith contúirteach a bheith mar thoradh air. Áireofar leis na torthaí leibhéal 1 na nithe seo a leanas freisin: 1. aon mhainneachtain rochtain a thabhairt don údarás inniúil ar shaoráidí na heagraíochta dá dtagraítear i bpointe 21.A.9 le linn gnáthuaireanta oibriúcháin agus tar éis dhá iarraidh i scríbhinn; 2. formheas na heagraíochta deartha a fháil nó a bhailíocht a choinneáil ar bun trí fhalsú a dhéanamh ar an bhfianaise dhoiciméadach a cuireadh isteach; 3. aon fhianaise ar mhíchleachtas nó ar úsáid chalaoiseach fhormheas na heagraíochta deartha; 4. mainneachtain ceannasaí na heagraíochta deartha a cheapadh de bhun phointe 21.A.245(a). (c) Eiseoidh an t-údarás inniúil toradh leibhéal 2 nuair a bhraitear aon neamhchomhlíontacht i ndáil le ceanglais is infheidhme Rialachán (AE) 2018/1139 agus lena ghníomhartha tarmligthe agus cur chun feidhme, le nósanna imeachta agus lámhleabhair na heagraíochta, nó leis an deimhniú, lena n-áirítear téarmaí an fhormheasa, ar neamhchomhlíontacht í nach n-aicmítear ina thoradh leibhéal 1. (d) I gcás ina mbraitear toradh le linn formhaoirseachta nó ar aon bhealach eile, gan dochar d’aon ghníomhaíocht bhreise a cheanglaítear le Rialachán (AE) 2018/1139 agus lena ghníomhartha tarmligthe agus cur chun feidhme, déanfaidh an t-údarás inniúil an toradh a chur in iúl i scríbhinn don eagraíocht agus iarrfaidh sé gníomhaíocht cheartaitheach chun aghaidh a thabhairt ar an neamhchomhlíontacht nó na neamhchomlíontachtaí a sainaithníodh. I gcás ina mbainfidh toradh leibhéal 1 go díreach le táirge, cuirfidh an t-údarás inniúil é sin in iúl d’údarás inniúil an Bhallstáit ina bhfuil an t-aerárthach cláraithe. 1. Má tá aon toradh leibhéal 1 ann, déanfaidh an t-údarás inniúil na nithe seo a leanas: (i) tréimhse cur chun feidhme maidir le gníomhaíocht cheartaitheach a dheonú don eagraíocht, ar tréimhse í atá iomchuí do chineál an toraidh, agus nach mairfidh ar dtús níos mó ná 21 lá oibre, i gcás ar bith. Tosóidh an tréimhse sin ó dháta na cumarsáide i scríbhinn lena gcuirtear an toradh in iúl don eagraíocht a iarrann gníomhaíocht cheartaitheach chun aghaidh a thabhairt ar an neamhchomhlíontacht nó na neamhchomhlíontachtaí a sainaithníodh; (ii) measúnú a dhéanamh ar an bplean gníomhaíochta ceartaithí agus ar an bplean cur chun feidhme atá beartaithe ag an eagraíocht, agus má chinntear leis measúnú gur leor iad chun aghaidh a thabhairt ar an neamhchomhlíontacht nó na neamhchomhlíontachtaí, glacfaidh sé leo; (iii) mura gcuireann an eagraíocht plean gníomhaíochta ceartaithí inghlactha isteach, nó má theipeann uirthi an ghníomhaíocht cheartaitheach a dhéanamh laistigh den tréimhse ama a nglacann an t-údarás inniúil léi, féadfaidh an t-údarás inniúil gníomhaíocht láithreach iomchuí a dhéanamh chun gníomhaíochtaí na heagraíochta lena mbaineann a thoirmeasc nó a theorannú agus, más iomchuí, féadfaidh sé gníomhaíocht a dhéanamh chun formheas na heagraíochta deartha a chúlghairm nó é a theorannú nó a chur ar fionraí go hiomlán nó go páirteach, ag brath ar mhéid an toradh leibhéal 1, go dtí go n-éireoidh le gníomhaíocht cheartaitheach ón eagraíocht. 2. Má tá aon toradh leibhéal 2 ann, déanfaidh an t-údarás inniúil na nithe seo a leanas: (i) tréimhse cur chun feidhme maidir le gníomhaíocht cheartaitheach a dheonú don eagraíocht, ar tréimhse í atá iomchuí do chineál an toraidh, agus nach mairfidh ar dtús níos mó ná 3 mhí, i gcás ar bith. Tosóidh an tréimhse sin ó dháta na cumarsáide i scríbhinn lena gcuirtear an toradh a iarrann gníomhaíocht cheartaitheach in iúl. Ag deireadh na tréimhse sin, agus faoi réir chineál an toraidh, féadfaidh an t-údarás inniúil síneadh a chur leis an tréimhse 3 mhí ar choinníoll gur chomhaontaigh an t-údarás inniúil plean gníomhaíochta ceartaithí; (ii) measúnú a dhéanamh ar an ngníomhaíocht cheartaitheach agus ar an bplean cur chun feidhme atá beartaithe ag an eagraíocht, agus má chinntear leis an measúnú gur leor iad chun aghaidh a thabhairt ar an neamhchomhlíontacht nó ar na neamhchomhlíontachtaí, glacfaidh sé leo; (iii) má theipeann ar an eagraíocht plean gníomhaíochta ceartaithí inghlactha a chur isteach, nó má theipeann uirthi an ghníomhaíocht cheartaitheach a dhéanamh laistigh den tréimhse ama ar ghlac an t-údarás inniúil léi nó ar chuir an t-údarás inniúil síneadh léi, ardófar an toradh go leibhéal 1 agus déanfar beart mar a leagtar síos i bpointe (d)(1). (e) Féadfaidh an t-údarás inniúil barúlacha a eisiúint maidir le haon cheann de na cásanna seo a leanas nach n-éilíonn leo torthaí leibhéal 1 ná leibhéal 2: 1. i gcás aon mhír ar measadh a feidhmíocht a bheith neamhéifeachtach; 2. i gcás ina sainaithnítear go bhfuil sé d’acmhainn ag mír a bheith ina cúis le neamhchomhlíontacht faoi phointí (b) nó (c); 3. nuair a bhíonn moltaí nó feabhsuithe ina n-ábhar spéise ar mhaithe le feidhmíocht sábháilteachta fhoriomlán na heagraíochta. Cuirfear na barúlacha a eisítear faoin bpointe seo in iúl i scríbhinn don eagraíocht agus déanfaidh an t-údarás inniúil iad a thaifeadadh. 21.B.435 Athruithe ar an gcóras bainistíochta deartha (a) Tar éis dó iarratas a fháil ar athrú suntasach ar an gcóras bainistíochta deartha, fíoróidh an t-údarás inniúil go gcomhlíonann an eagraíocht ceanglais is infheidhme Rialachán (AE) 2018/1139 agus a ghníomhartha tarmligthe agus cur chun feidhme, sula n-eiseofar an formheas. (b) Bunóidh an t-údarás inniúil na coinníollacha faoina bhféadfaidh an eagraíocht oibriú le linn an athraithe ach amháin má chinneann an t-údarás inniúil gur gá formheas na heagraíochta deartha a chur ar fionraí. (c) Nuair is deimhin leis go bhfuil ceanglais is infheidhme Rialachán (AE) 2018/1139 agus a ghníomhartha tarmligthe agus cur chun feidhme á gcomhlíonadh ag an eagraíocht, formheasfaidh an t-údarás inniúil an t-athrú. (d) Gan dochar d’aon bheart forfheidhmiúcháin breise, má chuireann an eagraíocht athrú suntasach ar an gcóras bainistíochta deartha chun feidhme gan formheas an údaráis inniúil a fháil de bhun phointe (c), déanfaidh an t-údarás inniúil a mheas an gá deimhniú na heagraíochta a chur ar fionraí, a theorannú nó a chúlghairm. (e) I gcás athruithe neamhshuntasacha ar an gcóras bainistíochta deartha, áireoidh an t-údarás inniúil an t-athbhreithniú ar na hathruithe sin lena fhormhaoirseacht leanúnach i gcomhréir leis na prionsabail a leagtar amach i bpointe 21.B.431. Má aimsítear aon neamhchomhlíontacht, tabharfaidh an t-údarás inniúil fógra faoi don eagraíocht, iarrfaidh sé tuilleadh athruithe, agus gníomhóidh sé i gcomhréir le pointe 21.B.433.”;